Pavlova druga poslanica Solunjanima (Šarić)/Glava 3.
1 Uostalom, braćo, molite se za nas, da riječ Gospodnja trči i da se slavi kao i u vas; 

2 I da se izbavimo od dosadnih i zlih ljudi; jer vjera nije stvar svakoga 

3 A Gospodin je vjeran, on će vas utvrditi i sačuvati oda zla. 

4 A uzdamo se u Gospodinu za vas, da ono, što vam zapovijedamo, i činite, i činit ćete. 

5 A Gospodin neka upravi srca vaša na ljubav Božju i na strpljivost Kristovu! 

6 A zapovijedamo vam, braćo, u ime Gospodina našega Isusa Krista, da se odvojite od svakoga brata, koji živi neuredno, a ne po predaji, koju primiše od nas. 

7 Jer sami znate, kako treba da se ugledate na nas, jer nijesmo živjeli neuredno među vama. 

8 Niti smo zabadava kruh jeli u koga, nego smo radili u trudu i muci noć i dan, da ne budemo na teret nikome od vas. 

9 Ne kao da nemamo vlasti, nego da sebe damo vama za uzor, da nas nasljedujete. 

10 Jer kad smo bili u vas, ovo smo vam zapovijedali, da, ako tko neće da radi, neka i ne jede! 

11 Jer čujemo, da neki neuredno žive među vama, ništa ne rade, nego se bave ništavim stvarima. 

12 Takvima zapovijedamo i opominjemo ih u Gospodinu Isusu Kristu, da mirno radeći svoj kruh jedu. 

13 A vi, braćo, ne umarajte se dobro čineći! 

14 A ako tko ne posluša riječi naše u ovoj poslanici, toga zabilježite i ne drugujte s njim, da se posrami! 

15 Ali ga ne držite kao neprijatelja, nego ga opominjite kao brata! 

16 A sam Gospodin mira neka vam dadne mir svagda na svakom mjestu! Gospodin sa svima vama! 

17 Pozdrav mojom rukom, Pavlovom, što je znak u svakoj poslanici. Ovako pišem. 

18 Milost Gospodina našega Isusa Krista sa svima vama! Amen. 

Pavlova druga poslanica Solunjanima (Šarić)